ທາງ​ການ​ລາວ ຈັດ​ໃຫ້​ປີ 2019 ເປັນ​ປີ​ການ​ທ່ອງ​ທ່ຽວ ລາວ - ຈີນ ເພື່ອ​ດຶງ​ດູດ​ນັກ​ທ່ອງ​ທ່ຽວ​ຊາວ​ຈີນ 
ທ່ານ​ບໍ່​ແສງ​ຄຳ ​ໃຫ້​ການ​ຢືນ​ຢັນ​ວ່າ ​ເປົ້າ​ໝາຍ​ໃນ​ດ້ານ​ການ​ທ່ອງ​ທ່ຽວ​ໃນ​ປີ 2019 ຊຶ່ງ​ເປັນ​ປີ​ສົ່ງ​ເສີມ​ການ​ທ່ອງ​ທ່ຽວ​ລະ​ຫວ່າງ​ລາວ​ກັບ​ຈີນ​ນັ້ນ ກໍ​ຄື​ການ​ດຶງ​ດູດ​ນັກ​ທ່ອງ​ທ່ຽວ​ຊາວ​ຈີນ​ໃຫ້​ເຂົ້າ​ມາ​ລາວ​ໃຫ້​ໄດ້​ຫຼາຍກວ່າ 1 ລ້ານ​ຄົນ.
ທາງການລາວວາງເປົ້າໝາຍຈະໃຫ້ການຕ້ອນຮັບບັນດານັກທ່ອງທ່ຽວຊາວຈີນ ຫຼາຍກວ່າ 1 ລ້ານຄົນ ທີ່ຈະເດີນທາງເຂົ້າມາລາວ ໃນປີການສົ່ງເສີມການທ່ອງທ່ຽວ ລະຫວ່າງລາວກັບຈີນ ໃນຕະຫຼອດປີ 2019 ນີ້ ຊົງຣິດ ໂພນເງິນ ມີລາຍງານຈາກ ບາງກອກ ທ່ານບໍ່ແສງຄຳ ວົງດາຣາ ລັດຖະມົນຕີວ່າການກະຊວງຖະແຫຼງຂ່າວ ວັດທະນະທຳ ແລະທ່ອງທ່ຽວໄດ້ໃຫ້ການຢືນຢັນວ່າ ເປົ້າໝາຍໃນດ້ານການທ່ອງທ່ຽວໃນປີ 2019 ຊຶ່ງເປັນປີສົ່ງເສີມການທ່ອງທ່ຽວລະຫວ່າງລາວກັບຈີນນັ້ນ ກໍຄືການດຶງດູດນັກທ່ອງທ່ຽວ ຊາວຈີນໃຫ້ເຂົ້າມາລາວໃຫ້ໄດ້ຫຼາຍກວ່າ 1 ລ້ານຄົນ ດ້ວຍການນຳໃຊ້ຈຸດພິເສດຂອງ ການພົວພັນຮ່ວມມືລະຫວ່າງ 2 ປະເທດທີ່ເປັນຮຸ້ນສ່ວນຍຸດທະສາດໃນການພັດທະນາ ຢ່າງຮອບດ້ານ ພາຍໃຕ້ຂໍ້ລິເລີ້ມນຶ່ງແລວທາງ ນຶ່ງເສັ້ນທາງ ຂອງລັດຖະບານຈີນ ແລະຫຼັກການພົວພັນ 4 ດີ ລະຫວ່າງລາວ-ຈີນ ກໍຄື ເປັນບ້ານໃກ້ເຮືອນຄຽງທີ່ດີ- ມິດທີ່ດີ-ສະຫາຍທີ່ດີ-ຄູ່ຮ່ວມມືທີ່ດີນັ້ນ ດັ່ງທີ່ ທ່ານບໍ່ແສງຄຳ ໄດ້ໃຫ້ການຢືນຢັນວ່າ ທັງນີ້ ໂດຍລັດຖະບານລາວ-ຈີນ ໄດ້ຕົກລົງກຳນົດໃຫ້ປີ 2019 ເປັນປີສົ່ງເສີມການ ທ່ອງທ່ຽວລາວ-ຈີນ ໃນໂອກາດທີ່ທ່ານບຸນຍັງ ວໍລະຈິດ ປະທານປະເທດລາວ ເດີນທາງໄປຢ້ຽມຢາມຈີນ ຢ່າງເປັນທາງການໃນເດືອນພຶດສະພາ 2018 ໂດຍກະຊວງ ຖະແຫຼງຂ່າວ ວັດທະນະທຳແລະທ່ອງທ່ຽວລາວ-ຈີນ ກໍໄດ້ປະຊຸມຮ່ວມກັນ ເພື່ອກຳນົດ ລາຍລະອຽດຕ່າງໆແລະໄດ້ຮ່ວມກັນ ຈັດພິທີເປີດປີທ່ອງທ່ຽວລາວ-ຈີນ 2019 ຢ່າງເປັນທາງການ ໃນວັນທີ 25 ມັງກອນ 2019ຢູ່ນະຄອນວຽງຈັນ ແຕ່ຢ່າງໃດກໍຕາມ ທ່ານບໍ່ແສງຄຳ ຍອມຮັບວ່າ ພາກສ່ວນທີ່ໄດ້ຮັບຜົນປະໂຫຍດ ຈາກນັກທ່ອງທ່ຽວຊາວຈີນ ທີ່ເດີນທາງເຂົ້າມາໃນລາວ ໃນໄລຍະທີ່ຜ່ານມາ ກໍຄືບັນດາ ນັກທຸລະກິດຈີນ ທີ່ລົງທຶນໃນພາກທຸລະກິດບໍລິການແລະທ່ອງທ່ຽວຢ່າງຄົບວົງຈອນ ໃນລາວ ຊຶ່ງກໍເຮັດໃຫ້ນັກທຸກິດຈີນເຫຼົ່ານີ້ ໄດ້ຮັບຜົນປະໂຫຍດ ໃນຖານະທີ່ເປັນເຈົ້າ ຂອງກິດຈະການໂຮງແຮມ ຮ້ານອາຫານແລະສະຖານບັນເທີງຕ່າງໆອີກ ທັງຍັງເປັນ ເຈົ້າຂອງບໍລິສັດທ່ອງທ່ຽວທີ່ນຳພາບັນດານັກທ່ອງທ່ຽວຊາວຈີນເຂົ້າມາໃນລາວອີກດ້ວຍ ໂດຍໃນປີ 2016-2017 ຜ່ານມາ ກໍປາກົດວ່າ ມີນັກທ່ອງທ່ຽວຊາວຈີນເດີນທາງມາລາວ ຈຳນວນຫຼາຍກວ່າ 1 ລ້ານ 2 ແສນ ຄົນ ຊຶ່ງດ້ວຍສະພາບການດັ່ງກ່າວ ຈຶ່ງເຮັດໃຫ້ ທຸລະກິດບໍລິການແລະທ່ອງທ່ຽວຂອງລາວຕ້ອງປັບປຸງຕົວເອງ ເພື່ອໃຫ້ສາມາດແຂ່ງຂັນ ກັບບັນດານັກທຸລະກິດຈີນໃຫ້ໄດ້ ທັງໃນດ້ານບຸກຄະລາກອນແລະຄຸນນະພາບການໃຫ້ ບໍລິການທີ່ຮວມເຖິງ ສິ່ງອຳນວຍຄວາມສະດວກສະບາຍຕ່າງໆ ຢ່າງຄົບຖ້ວນອີກດ້ວຍ ສ່ວນທ່ານກົງທອງ ພົງພິຈິດ ຮອງລັດຖະມົນຕີກະຊວງປ້ອງກັນຄວາມສະຫງົບພາຍໃນ ໃຫ້ການຢືນຢັນວ່າ ການດຳເນີນທຸລະກິດບໍລິການແລະທ່ອງທ່ຽວທີ່ຜິດລະບຽບກົດໝາຍ ໃນລາວ ຍັງເກີດຂຶ້ນຢ່າງກວ້າງຂວາງ ຊຶ່ງບໍ່ພຽງແຕ່ຈະເຮັດໃຫ້ເກີດບັນຫາຫຍໍ້ທໍ້ທາງ ສັງຄົມໃນລາວ ເພີ່ມຂຶ້ນເທົ່ານັ້ນ ຫາກແຕ່ ຍັງໄດ້ກະທົບຕໍ່ຜົນປະໂຫຍດໂດຍຮວມ ໃນພາກທຸລະກິດບໍລິການແລະທ່ອງທ່ຽວໃນລາວດ້ວຍ ທາງດ້ານສະມາຄົມວິໄຈການທ່ອງທ່ຽວອາຊຽນ (ATRA) ລະບຸວ່າ ລາຍຮັບຈາກການ ທ່ອງທ່ຽວໃນລາວ ມີອັດຕາສະເລ່ຍຕ່ຳທີ່ສຸດໃນກຸ່ມອາຊຽນ ກໍຄືໃນຂະນະທີ່ປະເທດ ອື່ນໆ ມີລາຍຮັບຈາກການທ່ອງທ່ຽວ ໃນອັດຕາສະເລ່ຍ 12 ເປີເຊັນ ຂອງຍອດຜະລິດ ຕະພັນຮວມພາຍໃນ (GDP) ຫາກແຕ່ລາວກັບມີລາຍຮັບພຽງ 7 ເປີເຊັນ ຂອງ GDP ເທົ່ານັ້ນ ນອກຈາກນີ້ໄພນ້ຳຖ້ວມຄັ້ງໃຫຍ່ໃນຊ່ວງເດືອນກໍລະກົດ-ກັນຍາ 2018 ຍັງເປັນ ສາເຫດທີ່ເຮັດໃຫ້ການຈັດຕັ້ງປະຕິບັດປີທ່ອງທ່ຽວລາວ 2018 ບໍ່ສາມາດບັນລຸເປົ້າໝາຍ ທີ່ວາງໄວ້ໃນທຸກດ້ານ ໃນປີ 2018 ມີນັກທ່ອງທ່ຽວຊາວຕ່າງຊາດເດີນທາງເຂົ້າມາໃນລາວ 3,868,831 ຄົນ ຫາກແຕ່ວ່າ ລັດຖະບານລາວໄດ້ວາງແຜນຄາດໝາຍທີ່ຈະດຶງດູດເອົານັກທ່ອງທ່ຽວຕ່າງ ຊາດໃຫ້ໄດ້ 5 ລ້ານຄົນ ໃນປີ 2018 ທີ່ເປັນປີທ່ອງທ່ຽວລາວເພື່ອເຮັດໃຫ້ພາກບໍລິການ ໃນລາວ ມີລາຍຮັບເກີນກວ່າ 900 ລ້ານ ໂດລາ ໃນຕະຫຼອດປີ 2018 ດັ່ງກ່າວ ຊຶ່ງກໍ ໝາຍຄວາມວ່າ ລັດຖະບານບໍ່ສາມາດ ບັນລຸເປົ້າໝາຍໄດ້ ໃນຄວາມເປັນຈິງ ນັ້ນເອງ ສ່ວນນັກທ່ອງທ່ຽວຈີນນັ້ນ ເດີນທາງເຂົ້າມາລາວ ຈຳນວນ 799,929 ຄົນ ໃນປີ 2018 ສະນັ້ນ ການບັນລຸເປົ້າໝາຍ ດຶງດູດນັກທ່ອງທ່ຽວຈີນໃຫ້ໄດ້ 1 ລ້ານ ກວ່າຄົນ ກໍຄືການ ເພີ້ມຈຳນວນນັກທ່ອງທ່ຽວຈີນ ໃຫ້ໄດ້ ເກີນກວ່າ 25 ເປີເຊັນ ນັ້ນເອງ